Illum il-Kummissjoni Ewropea se tagħti bidu għal żewġ Alleanzi Industrijali ġodda: l-Alleanza għat-teknoloġiji tal-Proċessuri u tas-Semikondutturi u l-Alleanza Ewropea għad-Data Industrijali, l-Edge u l-Cloud. Iż-żewġ alleanzi l-ġodda se jġibu l-ġenerazzjoni li jmiss tat-teknoloġiji tal-mikroċipp u tal-cloud/edge computing 'il quddiem u lill-UE se jipprovdulha l-kapaċitajiet li teħtieġ biex issaħħaħ l-infrastrutturi, il-prodotti u s-servizzi diġitali kritiċi tagħha. L-alleanzi se jġibu flimkien negozji, rappreżentanti tal-Istati Membri, akkademiċi, utenti u organizzazzjonijiet tar-riċerka u tat-teknoloġija. Il-Viċi President Eżekuttiv għal Ewropa Lesta għall-Era Diġitali, Margrethe Vestager, stqarret: “It-teknoloġiji tal-cloud u tal-edge jippreżentaw potenzjal ekonomiku tremend għaċ-ċittadini, għan-negozji u għall-amministrazzjonijiet pubbliċi, pereżempju billi tiżdied il-kompetittività u jintlaħqu l-ħtiġiet speċifiċi tal-industriji. Illum il-ġurnata, il-mikroċipp hija l-qofol ta' kull apparat li nużaw. Mill-mobiles sal-passaporti, dawn il-komponenti żgħar joffru opportunitajiet kbar għall-avvanzi teknoloġiċi. Għalhekk huwa kruċjali li jingħata l-appoġġ għall-innovazzjoni f'dawn is-setturi kritiċi, li jissarraf f'għajnuna lill-Ewropa biex tieħu spinta 'l quddiem bl-istess ritmu tas-sħab tal-istess fehma.” Il-Kummissarju għas-Suq Intern, Thierry Breton stqarr: “L-Ewropa għandha dak kollu li teħtieġ biex tkun ta' quddiem fit-tiġrija teknoloġika. Dawn iż-żewġ alleanzi se jfasslu pjanijiet direzzjonali teknoloġiċi ambizzjużi biex fl-Ewropa tiġi żviluppata u tintuża l-ġenerazzjoni li jmiss ta' teknoloġiji tal-ipproċessar tad-data fuq firxa mill-cloud sal-edge, u ta' semikondutturi l-aktar żviluppati. L-alleanza fil-cloud u fl-edge hija mmirata biex jiġu żviluppati clouds industrijali Ewropej effiċjenti fl-użu tal-enerġija u sikuri ħafna mingħajr il-biża' li jiġu kkontrollati jew li jiġu aċċessati minn awtoritajiet ta' xi pajjiż terz. L-alleanza fis-semikondutturi se ġġib bilanċ mill-ġdid fil-ktajjen tal-provvista dinjin tas-semikondutturi billi tiżgura li fl-Ewropa jkollna l-kapaċità niddiżinjaw u nipproduċu l-aktar ċipps avvanzati li joqorbu ż-2nm jew inqas.” Il-mikroċipps u l-proċessuri huma teknoloġiji ewlenin li permezz tagħhom jaħdmu l-apparati u l-magni elettroniċi kollha li nużaw fid-dinja tal-lum. Hemm diversità kbira ta' attivitajiet ekonomiċi li l-qofol tagħhom hija ċ-ċippa, li tiddetermina wkoll l-effiċjenza enerġetika u l-livell ta' sigurtà tagħhom. Il-kapaċitajiet għall-iżvilupp tal-proċessuri u taċ-ċippa huma kruċjali għall-futur tal-ekonomiji l-aktar żviluppati tal-lum. L-Alleanza Industrijali fit-teknoloġiji tal-proċessuri u tas-semikondutturi se tkun strument ewlieni biex tmexxi l-progress industrijali tal-UE f'dan il-qasam. Se tidentifika u tindirizza l-ostakli, il-ħtiġiet u d-dipendenzi attwali li jeżistu madwar l-industrija. Se tiddefinixxi l-pjanijiet direzzjonali teknoloġiċi biex ikun żgurat li l-Ewropa jkollha l-kapaċità tiddiżinja u tipproduċi ċ-ċippijiet l-aktar avvanzati filwaqt li tnaqqas id-dipendenzi strateġiċi ġenerali billi sal-2030 tkabbar is-sehem tagħha tal-produzzjoni dinjija tas-semikondutturi għal 20%. Għal dan il-għan, l-Alleanza għandha l-mira li tistabbilixxi l-kapaċità tad-diżinjar u tal-manifattura meħtieġa għall-produzzjoni tal-ġenerazzjoni li jmiss ta' proċessuri u komponenti elettroniċi affidabbli. Dan se jkun ifisser li l-Ewropa titressaq lejn kapaċità ta' produzzjoni ta' nodi ta' 16-il nanometru (nm) għal 10nm biex tissodisfa l-ħtiġiet attwali tal-Ewropa, u anki inqas minn 5 sa 2 nm u anki iżgħar, biex tantiċipa l-ħtiġiet futuri tat-teknoloġija. It-tipi ta' semikondutturi l-aktar avvanzati għandhom prestazzjoni aqwa u għandhom ukoll il-potenzjal li jnaqqsu b'mod enormi l-enerġija li tintuża f'kollox, mit-telefons saċ-ċentri tad-data. Kif ġie enfasizzat fl-Istrateġija Ewropea għad-Data, il-volum tad-data ġġenerata qed tiżdied ħafna u proporzjon kbir tad-data huwa mistenni li jiġi pproċessat fl-edge (80% sal-2025 pjuttost mill-20% tal-lum), eqreb lejn l-utenti u lejn fejn tiġi ġġenerata d-data. Din il-bidla tirrappreżenta opportunità kbira biex l-UE ssaħħaħ il-kapaċitajiet tagħha tal-cloud u l-edge, u b'hekk issaħħaħ ukoll is-sovrenità teknoloġika tagħha. Se tkun tirrikjedi l-iżvilupp u l-użu ta' teknoloġiji kompletament ġodda tal-ipproċessar tad-data li jinvolvu l-edge u jitbegħdu mill-mudelli tal-infrastruttura ċentralizzata tal-ipproċessar tad-data. L-Alleanza Ewropea għad-Data Industrijali, għall-Edge u għall-Cloud se trawwem l-iżvilupp ta' teknoloġiji fixkiela tal-cloud u tal-edge li jkunu sikurissimi, effiċjentissimi fl-użu tal-enerġija u tar-riżorsi u li jistgħu jitħaddmu bis-sħiħ ma' xulxin (interoperabbli). Dan se jrawwem il-fiduċja tal-utenti tal-cloud fis-setturi kollha. L-Alleanza se tissodisfa l-ħtiġiet speċifiċi taċ-ċittadini, tan-negozji u tas-settur pubbliku tal-UE (anki għal skopijiet militari u tas-sigurtà) biex jipproċessaw data sensittiva ħafna filwaqt li tagħti spinta lill-kompetittività tal-industrija tal-UE tat-teknoloġiji tal-cloud u tal-edge. Kemm iddum teżisti, il-ħidma tal-Alleanza se tirrispetta l-prinċipji u n-normi ewlenin li ġejjin: Dawn l-Alleanzi huma miftuħin għall-parteċipazzjoni tal-entitajiet kollha pubbliċi u privati li għandhom rappreżentant fl-Unjoni u li għandhom attivitajiet rilevanti, dejjem jekk jissodisfaw il-kundizzjonijiet iddefiniti fit-Termini ta' Referenza. Minħabba r-rilevanza strateġika tal-attivitajiet fis-setturi rispettivi, l-isħubija mal-Alleanzi hija soġġetta għall-konformità ma' għadd ta' kundizzjonijiet. Il-partijiet ikkonċernati jridu jissodisfaw il-kriterji ta' eliġibbiltà, l-aktar dawk li għandhom x'jaqsmu mas-sigurtà (fosthom iċ-ċibersigurtà), mas-sigurtà tal-provvista, mal-protezzjoni tal-PI, mal-protezzjoni tad-data u l-aċċess għad-data u mal-utilità prattika għall-Alleanza. Iridu jiffirmaw id-Dikjarazzjonijiet u jimlew il-formola tal-applikazzjoni li mbagħad tiġi vvalutata mill-Kummissjoni Ewropea. L-Alleanza Ewropea għat-Teknoloġiji tal-Proċessuri Industrijali u tas-Semikondutturi tissejjes fuq l-ambizzjoni tal-Kummissjoni li tappoġġa l-ktajjen tal-valur tal-mikroelettronika u tas-sistemi integrati Ewropej u ssaħħaħ il-kapaċità tal-manifattura ta' teknoloġiji mill-aktar avvanzati. F'Diċembru tal-2020, l-Istati Membri kkommettew ruħhom li jaħdmu flimkien biex isaħħu l-kapaċitajiet Ewropej fit-teknoloġiji tas-semikondutturi u biex toffri l-aqwa prestazzjoni ta' applikazzjonijiet f'firxa kbira ta' setturi. Bħalissa hemm 22 Stat Membru li huma firmatarji ta' din l-inizjattiva. L-Alleanza Ewropea għad-Data Industrijali, għall-Edge u għall-Cloud hija msejsa fuq ir-rieda politika li wrew is-27 Stat Membru f'Ottubru tal-2020, li jrawmu l-iżvilupp tal-ġenerazzjoni li jmiss tal-kapaċitajiet tal-cloud u tal-edge għas-setturi pubbliċi u privati. Fid-Dikjarazzjoni Konġunta li għamlu l-Istati Membri firmatarji, dawn qablu li jaħdmu flimkien biex iwasslu infrastruttura u servizzi reżiljenti u kompetittivi tal-cloud madwar l-Ewropa. Alleanza Industrijali għat-teknoloġiji tal-Proċessuri u tas-Semikondutturi Dikjarazzjoni konġunta dwar it-teknoloġiji tal-proċessuri u tas-semikondutturi L-Alleanza Ewropea għad-Data Industrijali, għall-Edge u għall-Cloud L-Istrateġija industrijali Ewropea